**AIŠKINAMASIS RAŠTAS**

Dėl savivaldybės būsto pirkimo Molėtų rajono savivaldybės nuosavybėn ir pirkimo sutarties sudarymo

1. **Parengto tarybos sprendimo projekto tikslai ir uždaviniai**

Molėtų rajono savivaldybės taryba 2020 m. sausio 30 d. priėmė sprendimą Nr. B1-11 „Dėl savivaldybės būsto pirkimo Molėtų rajono savivaldybės nuosavybėn“ (toliau – Sprendimas). Vadovaudamasis Sprendimu, Molėtų rajono savivaldybės administracijos direktorius 2020 m. kovo 23 d. įsakymu Nr. B6-305 „Dėl savivaldybės būsto pirkimo komisijos sudarymo, jos darbo reglamento patvirtinimo“ sudarė Savivaldybės būsto pirkimo komisiją (toliau – Pirkimo komisija) ir pavedė vykdyti užduotį: atlikti savivaldybės būsto: pastato-gyvenamojo namo (unikalus Nr. 4400-4160-3206; bendras plotas – 75,78 m2; pastatyto 2012 m.), kitų inžinerinių statinių-kiemo statinių: šulinio, nuotekų rezervuaro (unikalus Nr. 4400-4160-3210; pastatyti 2012 m.), 0,0802 ha ploto žemės sklypo (unikalus Nr. 6264-0004-0374), esančių Molėtų r. sav., Čiulėnų sen., Cezariškių k., Cezariškio g. 5, pirkimo neskelbiamų derybų procedūras. Molėtų rajono savivaldybės administracija 2020 m. kovo 23 d. išsiuntė kandidatui kvietimą derėtis ir pateikti paraišką. 2020 m. kovo 25 d. įvyko derybos, kuriose suderėta galutinė kaina 53000,00 Eur ir tai, kad pirkimo-pardavimo sandorio sudarymo mokesčius abi šalys mokės per pusę.

Pirkimo komisija Administracijos direktoriui 2020 m. balandžio 21 d. pateikė pirkimo ataskaitą Nr. T36-6 (toliau – Ataskaita), kurioje nurodė, kad Nepriklausomi turto vertintojai savivaldybės būstą įvertino 52800 Eur. Savivaldybės būsto pirkimo ekonominio ir socialinio pagrindimo, patvirtinto Molėtų rajono savivaldybės administracijos direktoriaus 2020 m. sausio 21 d. įsakymu Nr. B6-50 ,,Dėl savivaldybės būsto pirkimo ekonominio ir socialinio pagrindimo patvirtinimo“, 4 punkte nustatyta, kad Pirkimo komisija, priimdama sprendimą dėl savivaldybės būsto pirkimo, turi vadovautis šiais kriterijais: perkamo turto daiktinės teisės turi būti registruotos Nekilnojamojo turto registre ir negali būti ginčo objektu; perkamas savivaldybės būstas turi atitikti sanitarines ir higienos normas, keliamas gyvenamosios paskirties patalpoms; savivaldybės būsto pirkimo kaina turi būti palyginama su būsto rinkos kainų analogais ir nustatoma derybų būdu, siekiant ekonomiškai naudingiausio rezultato; perkamo būsto kaina neturi viršyti 55 (penkiasdešimt penkių) tūkst. Eur.

Pirkimo komisija, vadovaudamasi Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2017 m. gruodžio 13 d. nutarimu Nr. 1036, 49 punkto nuostata ir atsižvelgus į tai, kad buvo galutinai sutarta dėl kainos ir pirkimo sąlygų, Ataskaitoje nurodo, kad derybų rezultatai atitinka pirkimo dokumentuose nustatytas sąlygas ir laikoma, kad derybos įvyko. Turto pirkimas yra ekonomiškai naudingas, neviršija nustatytos 55000 Eur sumos.

Parengto sprendimo projekto tikslas – pripažinti kandidatą laimėjusiu derybas, pirkti savivaldybės būstą: pastatą-gyvenamąjį namą (unikalus numeris 4400-4160-3206; bendras plotas – 75,78 m2; pastatytas 2012 m.), kitus inžinerinius statinius-kiemo statinius: šulinį, nuotekų rezervuarą (unikalus numeris 4400-4160-3210; pastatyti 2012 m.), 0,0802 ploto ha žemės sklypą (unikalus numeris 6264-0004-0374), esančius Molėtų r., Čiulėnų sen., Cezariškių k., Cezariškio g. 5, už 53000 Eur, įgalioti Administracijos direktorių pasirašyti pirkimo sutartį bei perduoti turtą Molėtų rajono savivaldybės administracijai valdyti patikėjimo teise.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 15 punktas, 16 straipsnio 4 dalis, 48 straipsnio 1 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktas, 12 straipsnio 1, 2, 4 dalys;

Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2017 m. gruodžio 13 d. nutarimu Nr. 1036 „Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“, 67, 69 punktai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – nupirkusi savivaldybės būstą Molėtų rajono savivaldybės administracija padidins savivaldybės būstų skaičių, o šiuo metu turės galimybę savivaldybės būstą išnuomoti G. Kakarui.

**4. Priemonės sprendimui įgyvendinti**

Priėmus sprendimą, Molėtų rajono savivaldybės administracijos direktorius pasirašys savivaldybės būsto pirkimo sutartį.

**5. Lėšų poreikis ir jų šaltiniai**

53000 Eur savivaldybės biudžeto lėšų.

**6. Vykdytojai, įvykdymo terminai**

Molėtų rajono savivaldybės administracija.